SKRIFTLIG FORESPØRGSEL E-3157/02

af Yasmine Boudjenah (GUE/NGL) til Kommissionen

(5. november 2002)

Om: Agent Orange og dets virkninger for sundhed og miljø i Vietnam

Fra 1962 til 1970 spredte den amerikanske hær tusindvis af liter af et afløvningsmiddel kaldet Agent Orange, som bl.a. indeholdt dioxin. Bortset fra de meget alvorlige miljøskader er tusindvis af mennesker fortsat ramt af alvorlige lidelser (lymfom, kræft, Modgkin's sygdom og sukkersyge), fordi de har været udsat for dioxin.

I marts 2002 fandt der i Hanoi en konference sted med deltagelse af epidemiologer, toksikologer og miljøspecialister. Ved konferencens afslutning undertegnede USA og Vietnam en aftale om udarbejdelse af et fælles forskningsprogram om virkningerne af Agent Orange for miljø og sundhed.

Er Kommissionen ikke af den opfattelse, at EU kunne deltage i det nævnte forskningsprogram og være med til at give ofrene en bedre behandling?

Svar afgivet på Kommissionens vegne af Chris Patten

(25. november 2002)

Kommissionen ser positivt på aftalen mellem Vietnam og USA om at oprette et fælles forskningsprogram om virkningerne af Agent Orange for sundhed og miljø i Vietnam.

Som allerede oplyst i Kommissionens svar på skriftlig forespørgsel E-2421/01 af Sarah Ludford(1), formidles bistanden til ofrene for Agent Orange i Vietnam hovedsagelig gennem fonden Agent Orange Fund: bistand og rehabilitering af sygdomsramte personer, som ledes af Det Internationale Røde Kors i samarbejde med Vietnams Røde Kors. Det drejer sig om et landsdækkende program, der har til formål at tilbyde sundhedsydelser i lokalsamfundene. Programmet støttes af Røde Kors i USA, Tyskland og Schweiz, men Komissionen er ikke blevet anmodet om støtte.

Det bilaterale samarbejde mellem EU og Vietnam er baseret på en strategi, som blev udarbejdet i samråd med Vietnams regering for perioden 2002-2006 med henblik på at lette og fremme en bæredygtig nedbringelse af fattigdommen.

Inden for rammerne af denne strategi vil samarbejdet mellem EU og Vietnam fokusere på to prioriterede mål:

- at fremme udviklingen af menneskelige ressourcer, især gennem støtte til integreret udvikling af landdistrikterne med særlig sigte på de fattigste provinser, og støtte til uddannelsessektoren

- at integrere Vietnam i den internationale økonomi ved at støtte yderligere økonomiske reformer og landets integrering i internationale og regionale økonomiske strukturer.

Blandt de tværgående emner kan nævnes katastrofeberedskab, miljøbeskyttelse, kultur og uddannelse, ligestilling, fremme af menneskerettighederne samt god regeringsførelse. Inden for rammerne af det nationale vejledende program, der er vedtaget for 2002-2004, har EU øremærket et gavebidrag på 101 mio. EUR til gennemførelsen af specifikke forslag.

Kommissionens samlede budget for bistand til Asien er forholdsvis begrænset, og den søger derfor at udnytte det bedst muligt. Den strategiske fokus, der er blevet anlagt for støtten til Vietnam, bidrager til at opnå dette. Blandt de projekter, der er vedtaget, og som er ved at blive gennemført under samarbejdsstrategien for 1996-2000, er to større programmer i sundhedssektoren og ét i miljøsektoren. Kommissionen er imidlertid altid rede til at tage eventuelle nye spørgsmål op, som f.eks. bistand til ofrene for Agent Orange, men må sikre, at de indgår i en velafbalanceret og målrettet strategi.

Ud over fra EU's bilaterale samarbejdsprogram er Vietnam også berettiget til at modtage bistand fra Kommissionens horisontale programmer, som f.eks. de specifikke miljøprogrammer, EF's rammeprogram for forskning, teknologisk udvikling og demonstration eller det ngo-samfinansierede program for udviklingslandene. Der er således også mulighed for at fremsætte forslag under den næste forslagsindkaldelse til et af disse programmer.

(1) EFT C 134 E af 6.6.2002.